צה"ל הרס בסוף השבוע מנהרה של חמאס שיצאה מעזה וחדרה לשטח ישראל, כך הודיע היום דובר צה"ל. לפי ההודעה, אורכה של המנהרה קילומטרים רבים. לפי הערכת המודיעין הצבאי המנהרה שנהרסה היא חלק מרשת מנהרות רחבה יותר. לפי שר הביטחון ליברמן, מדובר במנהרה הארוכה והעמוקה ביותר שנחשפה עד כה.

בצבא ידעו על קיומה של המנהרה תקופה ארוכה והחליטו להרוס כעת מתוך שיקולים מבצעיים. היא היתה ממוקמת באזור ג'באליה, סמוך לאזור שבו נערכו בשבועות האחרונים הפגנות של פלסטינים, ובצה"ל נערכו לאפשרות שחמאס יעשה בה שימוש כדי לבצע פיגוע בחסות ההפגנות. הצבא הרס את המנהרה על ידי הזרמה של חומרים לתוכה - צעד שמוציא אותה מכלל שימוש ולא מאפשר את שיקומה. בניית המנהרה החלה אחרי מבצע צוק איתן באוגוסט 2014 והיא חודרת 20 מטר לתוך שטח ישראל.

עברו לתצוגת גלריה

מדובר צה"ל נמסר כי איתור המנהרה הנוכחית התאפשר בזכות שילוב של עבודת מודיעין ויכולות טכנולוגיות שפותחו לאחרונה, מאחר שלפני כשנתיים הוקמה באוגדת עזה מעבדה לגילוי מנהרות ולאיתורן. "המעבדה ממוקמת באוגדת עזה בפיקוד קצין בדרגת סרן, ותחתיו פועלים גם אנשי טכנולוגיה ומחקר, ובהם אנשי החטיבה הטכנולוגית ליבשה, פיזיקאים, מהנדסים, אנשי מודיעין וגיאולוגים", נמסר. "המעבדה היא הזרוע הטכנולוגית לגילוי המנהרות והיא משתמשת במחקר קרקע חדשני הכולל סריקת תאי שטח ופענוחם. אנשי המעבדה עובדים בשיתוף פעולה הדוק עם אנשי המודיעין ועם כוחות ההנדסה ויחידות נוספות בשטח עד לאיתור המנהרה, דרך חקירתה ולמידתה ועד לסיכולה".

שר הביטחון אביגדור ליברמן כתב בטוויטר כי המנהרה שנהרסה היא הארוכה והעמוקה ביותר שנחשפה עד כה. "תושבי עזה, חמאס שורף את הכסף שלכם על מנהרות לשום מקום", כתב ליברמן. "על כולן נשים את היד".

גם ישראל כץ, השר לענייני מודיעין, התייחס להרס המנהרה וכתב בטוויטר: "זוהי המנהרה החודרת הראשונה שנחשפה ופוצצה בגזרה הצפונית של עזה מאז צוק איתן". לדבריו, איום המנהרות עומד להגיע לקיצו.

"סיכול המנהרה בעזה הוא חלק מהתפיסה של צה"ל שהעימותים מול חמאס לא יישארו רק במרחב הגדר, חמאס ישלם מחירים על האירועים במרחב הגדר", אמר דובר צה"ל תת אלוף רונן מנליס. "כשארבעה פעילי ג'יהאד אסלאמי מתים בתאונת עבודה של פיצוץ חומר נפץ שהם בדרך להפגנה - זה אומר שההפגנות הללו מיועדות לפעילות טרור". עוד אמר מנליס: "פנינו לא להסלמה, המטרה שלנו היא לאפשר את שקט לתושבי העוטף".

מיקום המנהרה:

זוהי המנהרה החמישית שחוצה לתוך שטח ישראל ונהרסה על ידי הצבא בחודשים האחרונים, והשמינית בסך הכל. צה"ל עושה מאמץ לאתר ולהרוס את המנהרות במקביל לבניית המחסום לאורך גבול הרצועה. עד היום נבנו תשעה ק"מ מתוך ה-65 ק"מ שמתוכננים להיבנות.